CELEX: 32017D1332
Language: sl
Date: 2017-07-11 00:00:00
Title: Izvedbeni sklep Sveta (EU) 2017/1332 z dne 11. julija 2017 o spremembi Izvedbenega sklepa Sveta 2014/170/EU o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v zvezi z Unijo Komori

18.7.2017   
            
            
               SL
            
            
               Uradni list Evropske unije
            
            
               L 185/37
            
         IZVEDBENI SKLEP SVETA (EU) 2017/1332
   z dne 11. julija 2017
   o spremembi Izvedbenega sklepa Sveta 2014/170/EU o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v zvezi z Unijo Komori
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999 (1) ter zlasti člena 33(1) Uredbe,
   ob upoštevanju predloga Evropske komisije,
   ob upoštevanju naslednjega:
   1.   UVOD IN POSTOPEK
   
               (1)
            
            
               Uredba (ES) št. 1005/2008 (v nadaljnjem besedilu: uredba o nezakonitem, neprijavljenem in nereguliranem ribolovu) vzpostavlja sistem Unije za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.
            
         
               (2)
            
            
               V poglavju VI uredbe o nezakonitem, neprijavljenem in nereguliranem ribolovu so določeni postopek v zvezi z opredelitvijo nesodelujočih tretjih držav, demarše v zvezi z državami, ki so opredeljene kot nesodelujoče tretje države, priprava seznama nesodelujočih tretjih držav, črtanje s seznama nesodelujočih tretjih držav, objava seznama nesodelujočih tretjih držav in morebitni izredni ukrepi.
            
         
               (3)
            
            
               Svet je 24. marca 2014 sprejel Izvedbeni sklep 2014/170/EU (2), s katerim je bil vzpostavljen seznam nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z uredbo o nezakonitem, neprijavljenem in nereguliranem ribolovu.
            
         
               (4)
            
            
               V skladu s členom 32 uredbe o nezakonitem, neprijavljenem in nereguliranem ribolovu je Komisija s Sklepom z dne 1. oktobra 2015 (v nadaljnjem besedilu: Sklep z dne 1. oktobra 2015) (3) Unijo Komori (v nadaljnjem besedilu: Komori) obvestila o možnosti, da bodo opredeljeni kot država, ki jo Komisija obravnava kot nesodelujočo tretjo državo.
            
         
               (5)
            
            
               Komisija je v Sklep z dne 1. oktobra 2015 vključila informacije o bistvenih dejstvih in ugotovitvah, na katerih temelji taka morebitna opredelitev.
            
         
               (6)
            
            
               O Sklepu z dne 1. oktobra 2015 so bili Komori obveščeni skupaj z dopisom z istega dne ter s predlogom, naj v tesnem sodelovanju s Komisijo izvedejo akcijski načrt za odpravo ugotovljenih pomanjkljivosti.
            
         
               (7)
            
            
               Komisija je Komore pozvala, da zlasti: (i) sprejmejo vse potrebne ukrepe za izvajanje ukrepov iz akcijskega načrta, ki ga je predlagala Komisija; (ii) ocenijo izvajanje teh ukrepov; in (iii) Komisiji vsakih šest mesecev pošljejo podrobno poročilo z oceno izvajanja teh ukrepov, med drugim v zvezi z njihovo individualno in/ali splošno učinkovitostjo pri zagotavljanju popolnoma skladnega sistema za nadzor ribolova.
            
         
               (8)
            
            
               Komori so imeli možnost, da se pisno in ustno odzovejo na Sklep z dne 1. oktobra 2015 ter na druge ustrezne informacije, ki jih je sporočila Komisija, kar jim je omogočalo predložitev dokazov, s katerimi bi izpodbijali ali dopolnili dejstva iz Sklepa z dne 1. oktobra 2015. Komorom je bila zagotovljena pravica, da zahtevajo ali predložijo dodatne informacije.
            
         
               (9)
            
            
               Komisija je s Sklepom z dne 1. oktobra 2015 ter pripadajočim dopisom začela dialog s Komori in poudarila, da po njenem mnenju šest mesecev načeloma zadostuje za dosego sporazuma.
            
         
               (10)
            
            
               Komisija je še naprej zahtevala in preverjala vse informacije, ki jih je štela za potrebne. Obravnavane in upoštevane so bile ustne in pisne pripombe, ki so jih Komori predložili po Sklepu z dne 1. oktobra 2015. O ugotovitvah Komisije so bili Komori pisno ali ustno obveščeni.
            
         
               (11)
            
            
               Vendar je Komisija menila, da Komori niso zadovoljivo obravnavali zadevnih področij in pomanjkljivosti, kot je opisano v Sklepu z dne 1. oktobra 2015. Poleg tega je Komisija ugotovila, da ukrepi iz akcijskega načrta niso bili v celoti izvedeni. Zato je Komisija sprejela Izvedbeni sklep (EU) 2017/889 (4) o opredelitvi kot nesodelujoče tretje države pri boju proti nezakonitemu, neprijavljenemu in nereguliranemu ribolovu.
            
         
               (12)
            
            
               Na podlagi preiskav in dialoga, ki jih je izvedla Komisija, vključno s korespondenco in srečanji, ter razlogov, na katerih temeljita Sklep z dne 1. oktobra 2015 in Izvedbeni sklep (EU) 2017/889, je primerno Komore uvrstiti na seznam nesodelujočih tretjih držav pri boju proti nezakonitemu, neprijavljenemu in nereguliranemu ribolovu.
            
         
               (13)
            
            
               Svet na podlagi člena 34(1) uredbe o nezakonitem, neprijavljenem in nereguliranem ribolovu s kvalificirano večino in na predlog Komisije tretjo državo črta s seznama nesodelujočih tretjih držav, če navedena tretja država dokaže, da so se razmere, zaradi katerih je bila uvrščena na seznam, popravile. Pri odločitvi o črtanju se upošteva tudi, ali je zadevna opredeljena tretja država uvedla dejanske ukrepe, s katerimi se lahko doseže trajno izboljšanje razmer.
            
         2.   OPREDELITEV KOMOROV KOT NESODELUJOČE TRETJE DRŽAVE
   
               (14)
            
            
               Komisija je v Sklepu z dne 1. oktobra 2015 analizirala dolžnosti Komorov in ocenila njihovo izpolnjevanje mednarodnih obveznosti, ki jih imajo kot država zastave, pristanišča, obalna država ali država trga. Pri tem pregledu je upoštevala merila iz člena 31(4) do (7) uredbe o nezakonitem, neprijavljenem in nereguliranem ribolovu.
            
         
               (15)
            
            
               Komisija je pregledala skladnost Komorov v skladu z ugotovitvami iz Sklepa z dne 1. oktobra 2015 ter ob upoštevanju ustreznih informacij, ki so jih o tem predložili Komori, predlaganega akcijskega načrta in sprejetih ukrepov za izboljšanje razmer.
            
         
               (16)
            
            
               Glavne pomanjkljivosti, ki jih je ugotovila Komisija v predlaganem akcijskem načrtu, so se nanašale na več pomanjkljivosti pri izvajanju obveznosti mednarodnega prava, predvsem v zvezi z: nesprejetjem ustreznega pravnega okvira ter postopki registracije in izdajanja dovoljenj; neobstojem sodelovanja in izmenjave informacij znotraj uprave Komorov in s tretjimi državami, v katerih plovila Komorov izvajajo dejavnosti; neobstojem ustreznega in učinkovitega sistema spremljanja, nadzora in obladovanja; ter neobstojem sistema odvračilnih sankcij. Druge ugotovljene pomanjkljivosti se na splošno nanašajo na izpolnjevanje mednarodnih obveznosti, vključno s priporočili in resolucijami regionalnih organizacij za upravljanje ribolova. Ugotovljeno je bilo tudi pomanjkanje skladnosti s priporočili in resolucijami ustreznih organov, kot so mednarodni akcijski načrt za preprečevanje nezakonitega, neprijavljenega in nereguliranega ribolova ter prostovoljne smernice o uspešnosti države zastave – oba navedena dokumenta je pripravila Organizacija Združenih narodov za prehrano in kmetijstvo. Vendar pa se je pomanjkanje skladnosti z nezavezujočimi priporočili in resolucijami obravnavalo samo kot dodaten dokaz in ne kot podlaga za opredelitev.
            
         
               (17)
            
            
               Komisija je v Izvedbenem sklepu (EU) 2017/889 Komore opredelila kot nesodelujočo tretjo državo v skladu z uredbo o nezakonitem, neprijavljenem in nereguliranem ribolovu.
            
         
               (18)
            
            
               V zvezi z morebitnimi omejitvami za Komore kot državo v razvoju je treba opozoriti, da lahko stopnja razvoja Komorov negativno vpliva na njihov razvojni status in splošno ravnanje na področju upravljanja ribolova. Vendar ob upoštevanju vrste ugotovljenih pomanjkljivosti na Komorih njihova stopnja razvoja ne more v celoti upravičiti ali na drug način utemeljiti splošnega ravnanja Komorov kot države zastave, pristanišča, obalne države ali države trga na področju ribištva ter nezadostnih ukrepov za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.
            
         
               (19)
            
            
               Ob upoštevanju Sklepa z dne 1. oktobra 2015 in Izvedbenega sklepa (EU) 2017/889, dialoga med Komori in Komisijo ter rezultatov tega dialoga je mogoče ugotoviti, da so ukrepi, ki so jih Komori sprejeli v okviru svojih dolžnosti, ki jih imajo kot država zastave, nezadostni za izpolnitev določb členov 63, 64, 91, 94, 117 in 118 Konvencije Združenih narodov o pomorskem mednarodnem pravu.
            
         
               (20)
            
            
               Zato Komori niso izpolnili svojih dolžnosti, ki jih imajo kot država zastave v skladu z mednarodnim pravom, da sprejmejo ukrepe za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje.
            
         3.   PRIPRAVA SEZNAMA NESODELUJOČIH TRETJIH DRŽAV
   
               (21)
            
            
               Na podlagi ugotovitev v zvezi s Komori bi bilo treba to državo v skladu členom 33 uredbe o nezakonitem, neprijavljenem in nereguliranem ribolovu dodati na seznam nesodelujočih tretjih držav iz Izvedbenega sklepa 2014/170/EU. Navedeni izvedbeni sklep bi bilo zato treba ustrezno spremeniti.
            
         
               (22)
            
            
               Vključitev Komorov na seznam nesodelujočih tretjih držav pri boju proti nezakonitem, neprijavljenem in nereguliranem ribolovu povzroči uporabo ukrepov iz člena 38 uredbe o nezakonitem, neprijavljenem in nereguliranem ribolovu. Člen 38(1) uredbe o nezakonitem, neprijavljenem in nereguliranem ribolovu določa prepoved uvoza ribiških proizvodov, ki so jih ujela ribiška plovila, ki plujejo pod zastavo nesodelujočih tretjih držav. V primeru Komorov bi morala prepoved uvoza veljati za vse staleže in vrste, to je za vse ribiške proizvode, kot so določeni v členu 2(8) uredbe o nezakonitem, neprijavljenem in nereguliranem ribolovu, saj pomanjkanje ustreznih ukrepov v zvezi z nezakonitim, neprijavljenim in nereguliranim ribolovom, zaradi katerega so bili Komori opredeljeni kot nesodelujoča tretja država, ni omejeno na določen stalež ali vrsto.
            
         
               (23)
            
            
               Treba je opozoriti, da nezakonit, neprijavljen in nereguliran ribolov med drugim izčrpava staleže rib, uničuje morske habitate, ogroža ohranjanje in trajnostno rabo morskih virov, izkrivlja konkurenco, ogroža zanesljivost preskrbe s hrano, postavlja poštene ribiče v nepravičen slabši položaj in slabi obalne skupnosti. Glede na obseg težav, povezanih s tovrstnim ribolovom, se zdi potrebno, da Unija hitro izvede ukrepe v zvezi s Komori kot nesodelujočo državo. Zato bi moral ta sklep začeti veljati dan po objavi v Uradnem listu Evropske unije.
            
         
               (24)
            
            
               Če Komori dokažejo, da so se razmere, zaradi katerih so bili uvrščeni na seznam, popravile, Svet s kvalificirano večino in na predlog Komisije Komore črta s seznama nesodelujočih tretjih držav v skladu s členom 34(1) uredbe o nezakonitem, neprijavljenem in nereguliranem ribolovu. Pri vsaki takšni odločitvi o črtanju bi bilo treba prav tako upoštevati, ali so Komori uvedli dejanske ukrepe, s katerimi se lahko doseže trajno izboljšanje razmer –
            
         SPREJEL NASLEDNJI SKLEP:
   Člen 1
   V Prilogo k Izvedbenemu sklepu 2014/170/EU se doda „Unija Komori“.
   Člen 2
   Ta sklep začne veljati dan po objavi v Uradnem listu Evropske unije.
   
      V Bruslju, 11. julija 2017
      
         
            Za Svet
         
         
            Predsednik
         
         T. TÕNISTE
      
   
   
      (1)  UL L 286, 29.10.2008, str. 1.
   
      (2)  Izvedbeni sklep Sveta 2014/170/EU z dne 24. marca 2014 o pripravi seznama nesodelujočih tretjih držav pri boju proti nezakonitemu, neprijavljenemu in nereguliranemu ribolovu v skladu z Uredbo (ES) št. 1005/2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje (UL L 91, 27.3.2014, str. 43).
   
      (3)  Sklep Komisije z dne 1. oktobra 2015 o obvestilu tretji državi o možnosti, da bo opredeljena kot nesodelujoča tretja država pri boju proti nezakonitemu, neprijavljenemu in nereguliranemu ribolovu (UL C 324, 2.10.2015, str. 6).
   
      (4)  Izvedbeni sklep Komisije (EU) 2017/889 z dne 23. maja 2017 o opredelitvi Unije Komori kot nesodelujoče tretje države pri boju proti nezakonitemu, neprijavljenemu in nereguliranemu ribolovu (UL L 135, 24.5.2017, str. 35).